Bankbestuurder, nog 5 vas ná bankroofArgieffoto: SAPD Kapt. Lloyd Ramovha, woordvoerder van die Valke, het gesê die polisie se taktiese reaksie-eenheid en blitspatrollie het saam met ŉ span van die Valke in die vroeë oggendure op verskeie huise in Athlone toegeslaan. Daar het hulle ses verdagtes tussen die ouderdom van 32 en 48 in hegtenis geneem. Een van die verdagtes, ŉ vrou, was ten tyde van die rooftog ŉ bestuurder by die betrokke tak van Standard Bank. “ŉ Onbekende aantal gewapende verdagtes het na bewering die oggend van 12 November 2014 ŉ bank in Kuilsrivier binnegestorm, die personeel as gyselaars aangehou en met meer as R500 000 kontant gevlug,” het Ramovha gesê. “Die ondersoekspan het onverpoosd gewerk en die inhegtenisnemings is die uiteinde van ŉ intensiewe ondersoek.” Ramovha het gesê hy hoop dat die inhegtenisnemings as afskrikmiddel vir potensiële misdadigers sal dien aangesien die Valke hulle nie deur misdadigers sal laat uitoorlê nie. Die verdagtes sal Maandag in die Kuilsrivier-landdroshof verskyn op aanklag van gewapende roof met verswarende omstandighede.